Source: https://www.podnikajte.sk/dane-a-uctovnictvo/c/4066/category/tlaciva/article/tlaciva-2019-rocne-zuctovanie-dane.xhtml
Timestamp: 2019-01-18 05:50:51+00:00

Document:
Vzory tlačív v roku 2019 – ročné zúčtovanie dane - podnikajte.sk
Anna Černegová | 01.01.2019
Na zabezpečenie jednotného postupu pri používaní tlačív v súvislosti s príjmami zo závislej činnosti podľa § 5 zákona č. 595/2003 Z.z. o dani z príjmov v znení neskorších predpisov (ďalej len „zákon o dani z príjmov“) Finančné riaditeľstvo SR vydalo informáciu o určení vzorov tlačív používaných v súvislosti s príjmami zo závislej činnosti platných od 1.1.2019 a Ministerstvo financií Slovenskej republiky zverejnilo na svojej webovej stránke dňa 15. novembra 2018 vydané oznámenie č. MF/016579/2018-721 (ďalej len „oznámenie o určení nových vzorov tlačív“), ktorým určuje nové vzory tlačív.
V tomto článku nájdete vzory tlačív najmä v súvislosti s ročným zúčtovaním preddavkov na daň zo závislej činnosti, a to tieto:
žiadosť o vykonanie ročného zúčtovania preddavkov na daň z príjmov zo závislej činnosti za zdaňovacie obdobie roku 2018,
ročné zúčtovanie preddavkov na daň z príjmov fyzickej osoby zo závislej činnosti za zdaňovacie obdobie roku 2018,
potvrdenie o zdaniteľných príjmoch fyzickej osoby zo závislej činnosti za zdaňovacie obdobie roku 2019,
potvrdenie o zaplatení dane z príjmov zo závislej činnosti na účely vyhlásenia o poukázaní sumy do výšky 2 % alebo 3 % zaplatenej dane fyzickej osoby za rok 2018,
vyhlásenie o poukázaní podielu zaplatenej dane z príjmov fyzickej osoby za rok 2018.
Ďalšie vzory tlačív (napr. hlásenie o vyúčtovaní dane), ktoré súvisia so závislou činnosťou nájdete v článku Vzory tlačív v roku 2019 – závislá činnosť.
V nasledovnej časti článku si popíšeme o tom, aké zmeny nastali v uvedených tlačivách a taktiež si môžete stiahnuť ich nové vzory.
Vo vzoroch, ktoré uvádzame nižšie nastali najmä tieto zmeny:
nová možnosť zníženia základu dane podľa § 11 zákona, a to uplatnením nezdaniteľnej časti základu dane na preukázateľne zaplatené úhrady súvisiace s kúpeľnou starostlivosťou
Túto nezdaniteľnú časť základu dane si môžu fyzické osoby uplatniť prvýkrát v zdaňovacom období roku 2018, a to v maximálnej možnej sume do 50 eur za rok. Ide o preukázateľne zaplatené úhrady súvisiace s kúpeľnou starostlivosťou a s ňou spojenými službami, ktoré boli vynaložené v prírodných liečebných kúpeľoch a kúpeľných liečebniach.
Túto nezdaniteľnú časť základu dane si môže fyzická osoba uplatniť aj na svoju manželku (manžela) a vyživované dieťa (deti). Viac informácií o tejto nezdaniteľnej časti základu dane si môžete prečítať v článku Nezdaniteľné časti základu dane v roku 2018.
Zamestnanec musí zamestnávateľovi preukázať zaplatenie kúpeľnej starostlivosti. Na základe toho mu vie zamestnávateľ v ročnom zúčtovaní preddavkov na daň, uplatniť túto nezdaniteľnú časť základu dane.
pridaný nový oddiel na zníženie dane z príjmov prostredníctvom uplatnenia daňového bonusu na zaplatené úroky podľa § 33a zákona o dani z príjmov
Daň z príjmov si môžu fyzické osoby znížiť daňovým bonusom na zaplatené úroky prvýkrát v zdaňovacom období roku 2018. V prípade, ak bude daň nižšia ako daňový bonus na zaplatené úroky z hypotéky, rozdiel je povinný zamestnávateľ vrátiť svojmu zamestnancovi.
Daňový bonus na zaplatené úroky si môžu uplatniť osoby, ktoré ku dňu podania žiadosti o úver na bývanie mali najviac 35 rokov a ak ich priemerný mesačný príjem nepresiahne 1,3 násobok priemernej mesačnej mzdy. Toto zníženie dane je možné si uplatniť vo výške 50 % zo zaplatených úrokov v príslušnom kalendárnom roku, najviac však vo výške 400 eur.
Zamestnanec musí zamestnávateľovi preukázať nárok na uplatnenie daňového bonusu na zaplatené úroky potvrdením, ktoré mu vystaví veriteľ (napr. banka).
Viac informácií o tomto daňovom bonuse si môžete prečítať v článku Daňový bonus na hypotéky pre mladých od roku 2018.
pridaný nový oddiel, a to uvedenie úhrnu príspevkov na rekreáciu oslobodených od dane podľa § 5 ods. 7 písm. b) zákona (v potvrdení o zdaniteľných príjmoch)
V tomto oddiele uvedie zamestnávateľ výšku príspevkov, ktoré zamestnancovi poskytol na jeho žiadosť. Príspevok na rekreáciu zamestnancov má povinnosť poskytnúť od 1.1.2019 zamestnávateľ, ktorý bude zamestnávať 50 a viac zamestnancov. Výška príspevku, ktorú bude zamestnávateľ povinný prispievať na rekreáciu je v sume 55 % výdavkov, najviac však v sume 275 eur za kalendárny rok.
Žiadosť o vykonanie ročného zúčtovania preddavkov na daň z príjmov zo závislej činnosti za zdaňovacie obdobie roku 2018
Žiadosť o vykonanie ročného zúčtovania preddavkov na daň z príjmov zo závislej činnosti vypĺňa zamestnanec, ktorý chce svojho zamestnávateľa požiadať o vykonanie ročného zúčtovania preddavkov na daň (ďalej len „ročné zúčtovanie dane“). Zamestnanec tak od 1.1.2019 musí požiadať svojho zamestnávateľa o ročné zúčtovanie dane za rok 2018 na tomto novom vzore tlačiva, a to najneskôr do 15. februára 2019.
Okrem žiadosti však musí zamestnanec predložiť do uvedeného termínu aj všetky potrebné doklady k správnemu vykonaniu ročného zúčtovania dane (napr. doklad preukazujúci nárok na nezdaniteľnú časť, či potvrdenie o zdaniteľných príjmoch od iného zamestnávateľa).
O vykonanie ročného zúčtovania dane môže požiadať zamestnanec, ktorý poberal zdaniteľné príjmy len zo závislej činnosti, t. j. podľa § 5 zákona o dani z príjmov (t. j. zo zamestnania).
Vzor na stiahnutie: Vzor tlačiva Žiadosť o vykonanie ročného zúčtovania preddavkov na daň z príjmov zo závislej činnosti podľa § 38 zákona č. 595/2003 Z.z. za zdaňovacie obdobie roku 2018.
Ročné zúčtovanie preddavkov na daň z príjmov fyzickej osoby zo závislej činnosti za zdaňovacie obdobie roku 2018
Ročné zúčtovanie preddavkov na daň a výpočet dane za zdaňovacie obdobie roku 2018 vykoná zamestnávateľ zamestnancovi najneskôr do 31. marca 2019 (ak ho o to zamestnanec požiadal). Povinnosťou zamestnávateľa je aj doručiť zamestnancovi, ktorému vykonal ročné zúčtovanie preddavkov na daň doklad o vyplatenom príjme, a to do 30. apríla 2019. Uvedeným dokladom je toto tlačivo „Ročné zúčtovanie preddavkov na daň za rok 2018“.
Nový vzor tlačiva použije zamestnávateľ v súvislosti s príjmami zo závislej činnosti za rok 2018.
Vzor na stiahnutie: Vzor tlačiva Ročné zúčtovanie preddavkov na daň z príjmov fyzickej osoby zo závislej činnosti za zdaňovacie obdobie roku 2018.
Potvrdenie o zdaniteľných príjmoch fyzickej osoby zo závislej činnosti za zdaňovacie obdobie roku 2019
Potvrdenie o zdaniteľných príjmoch fyzickej osoby zo závislej činnosti je povinný vystaviť zamestnávateľ tomu zamestnancovi, ktorý ho nepožiadal o vykonanie ročného zúčtovania dane. Zamestnávateľ je povinný najneskôr do 10. marca po skončení zdaňovacieho obdobia doručiť toto potvrdenie zamestnancovi.
V termíne do 10. februára po skončení zdaňovacieho obdobia vystaví zamestnávateľ toto potvrdenie o zdaniteľných príjmoch zamestnancovi, ktorý požiadal o vykonanie ročného zúčtovania dane iného zamestnávateľa, a to ak o vystavenie dokladu požiada najneskôr do 5. februára.
Vzor na stiahnutie: Vzor tlačiva Potvrdenie o zdaniteľných príjmoch fyzickej osoby zo závislej činnosti a ďalších údajov podľa § 39 ods. 5 zákona č. 595/2003 Z.z. o dani z príjmov za zdaňovacie obdobie roku 2019.
Potvrdenie o zaplatení dane z príjmov zo závislej činnosti na účely vyhlásenia o poukázaní sumy do výšky 2 % alebo 3 % zaplatenej dane fyzickej osoby za rok 2018
Nový vzor tlačiva Potvrdenie o zaplatení dane z príjmov zo závislej činnosti je platný od 1.1.2019 a použije sa za zdaňovacie obdobie roku 2018
Vzor na stiahnutie: Vzor tlačiva Potvrdenie o zaplatení dane z príjmov zo závislej činnosti na účely vyhlásenia o poukázaní sumy do výšky 2 % alebo 3 % zaplatenej dane fyzickej osoby za rok 2018.
Vyhlásenie o poukázaní podielu zaplatenej dane z príjmov fyzickej osoby za rok 2018
Nový vzor tlačiva vyhlásenie o poukázaní podielu zaplatenej dane z príjmov fyzickej osoby je platný od 1.1.2019 a použije sa za zdaňovacie obdobie roku 2018.
Vzor na stiahnutie: Vyhlásenie o poukázaní podielu zaplatenej dane z príjmov fyzickej osoby podľa § 50 zákona č. 595/2003 Z.z. o dani z príjmov za rok 2018.
Anna Černegová| 03.01.2019
Anna Černegová| 06.12.2018
Norbert Seneši| 09.01.2018
Ján Benko| 06.01.2017
Finančná správa SR| 25.01.2016

References: § 5
 § 11
 § 33
 § 5
 § 5
 § 38
 § 39
 § 50